Predhovor k 2. vydaniu:

Knižočka Veniec pre Mamičku vznikla pôvodne ako pomôcka na modlitbu ruženca s deťmi v časoch, keď nám po rokoch neslobody zúfalo chýbala potrebná náboženská literatúra.

V súčasnosti stále nevidím na trhu text, ktorý by vystihol potrebu jednoduchého komentára k modlitbe ruženca tak, ako som si to predstavovala. Preto som sa rozhodla oživiť toto dielko, doplniť nové tajomstvá svetla, a ponúknuť ho aj vám.

Druhé vydanie knižky, ktoré máte v rukách, som upravovala s myšlienkou, aby poslúžilo každému, kto sa chce (naučiť) modliť svätý ruženec bez ohľadu na vek.

Eva Letitia Baranovičová

Ako sa modliť ruženec?

Na krížiku:

Verím v Boha, Otca všemohúceho, Stvoriteľa neba i zeme, i v Ježiša Krista, jeho jediného Syna, nášho Pána, ktorý sa počal z Ducha Svätého, narodil sa z Márie Panny, trpel za vlády Poncia Piláta, bol ukrižovaný, umrel a bol pochovaný. Zostúpil k zosnulým, tretieho dňa vstal z mŕtvych, vystúpil na nebesia, sedí po pravici Boha Otca všemohúceho, odtiaľ príde súdiť živých i mŕtvych.
Verím v Ducha svätého, v svätú Cirkev katolícku, v spoločenstvo svätých, v odpustenie hriechov, vo vzkriesenie tela a v život večný.

Amen

Preddesiatok (3 guličky za krížikom)

Otče náš, ktorý si na nebesiach, posväť sa meno tvoje, príď kráľovstvo tvoje, buď vôľa tvoja ako v nebi, tak i na zemi. Chlieb náš každodenný, daj nám dnes a odpusť nám naše viny, ako i my odpúšťame svojim vinníkom, a neuveď nás do pokušenia, ale zbav nás zlého.

Amen.

3X
Zdravas', Mária, milosti plná, Pán s tebou, požehnaná si medzi ženami a požehnaný je plod života tvojho, Ježiš. Svätá Mária, Matka Božia, pros za nás hriešnych teraz i v hodinu smrti našej.

Amen.

Sláva Otcu i Synu i Duchu Svätému, ako bolo na počiatku, tak nech je i teraz i vždycky i na veky vekov.

Amen.

Potom nasleduje 5 desiatkov.
Teda 5x za sebou:

Otče náš...

10x Zdravas Mária...

Sláva Otcu i Synu i Duchu svätému...

K modlitbe "Zdravas, Mária" pridávame aj takzvané tajomstvá, teda vždy nejakú udalosť zo života Pána Ježiša a Panny Márie.

Radostný ruženec

Tajomstvá k preddesiatku radostného ruženca:

V prvej modlitbe "Zdravas, Mária" prosíme Pána Ježiša, nech rozmnožuje našu vieru, aby sme verili Bohu a všetkému, čo nás učí, a podľa toho žili.

V druhom Zdravase prosíme, nech posilňuje našu nádej, aby sme dôverovali, že sa vždy naplní dobrý Boží plán a očakávali radosť v nebi.

V treťom Zdravase prosíme, nech Pán Ježiš roznecuje našu lásku, aby sme ho milovali stále viac. A aby sme prejavovali lásku aj ľuďom okolo nás, lebo on povedal: "Čokoľvek ste urobili jednému z týchto mojich bratov, mne ste urobili."

Prvé tajomstvo radostného ruženca:

Ježiš, ktorého si, Panna, z Ducha Svätého počala

Panne Márii sa zjavil anjel a povedal: "Zdravas, milosti plná, Pán s tebou. Našla si milosť u Boha. Počneš a porodíš syna. Bude to Boží Syn. On vykúpi ľudstvo."
Mária bola prekvapená anjelovou rečou, ale prijala to pokorne slovami: "Hľa, služobnica Pána, nech sa mi stane podľa tvojho slova."

Mamička Mária, oroduj za nás, aby sme aj my vedeli povedať Bohu: "Nech sa mi stane ako chceš ty."

Zdravas, Mária...

Druhé tajomstvo radostného ruženca:

Ježiš, ktorého si, Panna, pri navštívení Alžbety v živote nosila

Keď Panna Mária počula, že jej príbuzná Alžbeta tiež čaká bábätko, išla ju navštíviť a tri mesiace u nej zostala, aby jej pomáhala. Keď Alžbeta uvidela Máriu, jej budúce dieťatko sa potešilo a ona spoznala, že Panna Mária čaká Spasiteľa - pána Ježiša. Radostne zvolala: "Požehnaná si medzi ženami a požehnaný je plod Tvojho života!"

Aj my chceme ľuďom prinášať Ježiša, ktorý dáva radosť, a každému pomáhať ako Ty, Mária, Alžbete a jej dieťatku.

Zdravas, Mária...

Tretie tajomstvo radostného ruženca:

Ježiš, ktorého si, Panna, v Betleheme porodila

Pán Ježiš sa narodil v malej maštali pri meste Betlehem. Všemohúci Boh sa stal chudobným dieťaťom. Anjeli ohlasovali túto radostnú zvesť a pastieri, ktorí neďaleko pásli ovečky, mali pokorné srdce, preto počuli spev anjelov. Išli sa pokloniť narodenému Spasiteľovi a priniesli mu svoje dary.

Ježišu, aj my sa Ti chceme klaňať s pokorným a vďačným srdcom a prinášať ti dary - naše modlitby a dobré skutky.

Zdravas, Mária...

Štvrté tajomstvo radostného ruženca:

Ježiš, ktorého si, Panna, so svätým Jozefom v chráme obetovala

Vtedy, keď sa narodil pán Ježiš, mali rodičia podľa zákona obetovať za prvorodeného syna pár hrdličiek alebo holúbkov, ako vyjadrenie, že patrí Bohu. Tak aj svätý Jozef a Panna Mária priniesli malého Ježiša do chrámu, aby ho predstavili Bohu a poďakovali mu.

Pane Bože, aj my chceme v každej chvíli patriť tebe a za ti všetko ďakovať. Veď všetko, čo máme, sme dostali od teba.

Zdravas, Mária...

Piate tajomstvo radostného ruženca:

Ježiš, ktorého si, Panna, so svätým Jozefom v chráme našla

Keď mal Ježiš 12 rokov, Panna Mária a svätý Jozef ho vzali do Jeruzalema na veľkonočnú slávnosť. Po tom, ako si vykonali pobožnosti, vracali sa domov. Mysleli si, že aj Ježiš sa vracia s ostatnými kamarátmi. Ale on ešte zostal v chráme, lebo tam býva Otec - Boh.

Aj my chceme s láskou tráviť čas v kostole, lebo tam, vo svätostánku, bývaš ty, Ježiš.

Zdravas, Mária...

Záver radostného ruženca:

Pane Ježišu, teraz sme sa modlili radostný ruženec o Tvojom narodení a detstve. Prijmi tento náš darček a nauč nás zachovávať tvoje prikázania podobne, ako si ty poslúchal svojich rodičov a Nebeského Otca.

Drahá Matka, Mária, oroduj za nás, aby sme boli dobrými Božími deťmi.

Amen.

Ruženec svetla

Tajomstvá k preddesiatku ruženca svetla

V prvej modlitbe Zdravas, Mária, prosíme Pána Ježiša, nech je Svetlom nášho života, aby sme žili (a spoznávali pravdu) podľa toho, čo nám hovorí on a nepodliehali dojmom sveta a našich emócií.

V druhom Zdravase prosíme, Ježiša, nech nás uzdravuje milosrdnou láskou, aby sme spolu s ním dokázali prežiť aj ťažké veci. Pretože Ježiš nás miluje a s láskou sa o nás stará.

V treťom Zdravase ho prosíme, nech nás vezme k sebe do večnej slávy, aby sme mohli večne žiť a tešiť sa aj s inými ľuďmi v jeho prítomnosti.

Prvé tajomstvo ruženca svetla:

Ježiš, ktorý bol pokrstený v Jordáne.

Skôr ako Pán Ježiš začal verejne účinkovať, hovoriť k ľudu a robiť zázraky, prišiel za Jánom Krstiteľom, aby ho pokrstil. Vtedy zostúpil na neho Duch Svätý v podobe holubice a z neba zaznel hlas: "Ty si môj milovaný Syn, v tebe mám zaľúbenie."

Pane Ježišu, vždy nám pripomínaj, že aj my sme milované Božie deti a všetko chceme robiť (začínať aj končiť) s tebou.

Zdravas, Mária...

Druhé tajomstvo ruženca svetla:

Ježiš, ktorý zjavil seba samého na svadbe v Káne.

Pán Ježiš bol aj so svojimi učeníkmi pozvaný na svadbu. Keď sa svadobčanom minulo víno, Panna Mária poprosila Ježiša, aby im pomohol a on urobil svoj prvý zázrak - premenil vodu na víno. To bolo prvé znamenie, ktorým ukázal kým je.

Mária, ty si povedala obsluhujúcim: "Urobte všetko, čo vám (Ježiš) povie." Pomôž aj nám vždy poznať, čo od nás chce a bez otáľania to urobiť. Možno potom tiež uvidíme zázrak.

Zdravas, Mária...

Tretie tajomstvo ruženca svetla:

Ježiš, ktorý ohlasoval Božie kráľovstvo a pokánie.

Pán Ježiš tri roky chodil po krajine a všetkým ľuďom ohlasoval príchod Božieho kráľovstva. Učil, že Boh nás miluje tak, ako dobrý otec má rád svoje deti. Ježišove slová Boh potvrdil mnohými zázrakmi - uzdravoval ľudí z choroby, ale aj odpúšťal hriechy všetkým, ktorí k nemu prichádzali s pokorou a dôverou.

Panna Mária, prosím, vždy nám pripomínaj, že Boh je náš milujúci Otec, ktorý nám chce odpustiť naše hriechy a dať nám veľa dobrých darov.

Zdravas, Mária...

Štvrté tajomstvo ruženca svetla:

Ježiš, ktorý sa premenil na vrchu Tábor.

Pán Ježiš zobral Petra, Jána a Jakuba modliť sa o samote na vrchu Tábor. Tu sa pred nimi premenil. Ukázal sa v božskej sláve - jeho tvár žiarila ako slnko a jeho odev bol biely ako svetlo. Zjavili sa aj proroci Mojžiš a Eliáš a rozprávali sa s ním o tom, čo ho čaká. Potom ich zahalil oblak a jeho učeníci počuli hlas: "Toto je môj milovaný Syn, v ktorom mám zaľúbenie; počúvajte ho."

Pane Ježišu, keď budeme mať strach z toho, čo nás čaká, prosím, pripomeň nám tvoju slávu, aby sme sa nebáli ale dôverovali tebe a Bohu Otcovi.

Zdravas, Mária...

Piate tajomstvo ruženca svetla:

Ježiš, ktorý ustanovil Oltárnu sviatosť.

Keď ideme na Sväté prijímanie, dostávame kúsok chleba - hostiu (a víno), pretože veríme, že v ňom je živý Pán Ježiš. On povedal svojim učeníkom: "Vezmite a jedzte z neho všetci, lebo toto je moje telo, ktoré sa obetuje za vás..." Inokedy povedal ľuďom: "Kto je moje telo a pije moju krv, ostáva vo mne a ja v ňom."

Pane Ježišu, chceme pristupovať k sviatosti Eucharistie a prijímať tvoje telo a krv, aby sme boli stále viac spojení s tebou.

Zdravas, Mária...

Záver ruženca svetla

Pane Ježišu, teraz sme sa modlili ruženec svetla o tom ako si chodil medzi ľuďmi, ohlasoval radostnú zvesť o Božom kráľovstve a ako nám aj teraz pomáhaš žiť v jednote s tebou a s Otcom. Prosíme ťa, pomáhaj nám, aby sme každý deň žili svoj život v spojení s tebou v láske, ktorou miluješ každého človeka.

Drahá matka, Mária, oroduj za nás, aby sme žili v jednote s tvojim synom.

Amen.

Bolestný ruženec

Tajomstvá k preddesiatku bolestného ruženca:

V prvej modlitbe Zdravas, Mária, prosíme Pána Ježiša, nech osvecuje náš rozum, aby sme vedeli rozoznať, čo máme robiť, čomu sa vyhýbať a ako sa v danej chvíli rozhodnúť.

V druhom Zdravase prosíme Pána Ježiša, nech upevňuje našu vôľu, aby sme vedeli urobiť rozhodnutie a vytrvali v konaní dobra.

V tretej modlitbe Zdravas, Mária, prosíme Pána Ježiša, nech posilňuje našu pamäť, aby sme si pamätali, čo sme mu sľúbili, a aby sme nezabúdali robiť dobro, pre ktoré sme sa rozhodli.

Prvé tajomstvo bolestného ruženca:

Ježiš, ktorý sa pre nás krvou potil

Keď nás čaká niečo ťažké, z čoho máme strach, často sa nám potia ruky. Keď sa niečoho veľmi bojíme, potíme sa na celom tele. Pán Ježiš, keď videl všetky hriechy, ktoré na seba má vziať, a utrpenie, ktoré ho čaká, cítil takú veľkú úzkosť, že sa na ňom objavil krvavý pot. A predsa nakoniec povedal Otcovi: "Nie moja, ale tvoja vôľa nech sa stane!"

Pane Ježišu, ty si sa rozhodol prijať tak veľké utrpenie z lásky k nám. Aj ja ťa milujem. Chcem  odmietnuť každý hriech, vždy prijímať tvoju vôľu a potešovať ťa svojimi modlitbami a poslušnosťou nebeskému Otcovi.

Zdravas, Mária...

Druhé tajomstvo bolestného ruženca:

Ježiš, ktorý bol pre nás bičovaný

Bol bičovaný, jeho telo bolo znovu a znovu zraňované bičom s ostrými koncami. Prežíval veľkú bolesť a utrpenie, ale znášal to z lásky k nám.

Pane Ježišu, prosím, pomôž mi znášať každú bolesť spolu s tebou a vždy poslúchnuť tvoje slová, aj keď by si moje telo pýtalo niečo iné.

Zdravas, Mária...

Tretie tajomstvo bolestného ruženca:

Ježiš, ktorý bol pre nás tŕním korunovaný

Vojaci uplietli pichľavú korunu z tŕnia a narazili ju Ježišovi na hlavu. Do ruky mu dali trstinu, na plecia šarlátové rúcho a robili si z neho posmech. On, Kráľ neba a zeme, Boh, pokorne znášal všetku tú bolesť aj poníženie, aby nás vykúpil. A aby nám ukázal, akú veľkú cenu máme pre neho, bez ohľadu na to, ako sa cítime, alebo ako sa k nám správajú iní.

Pane Ježišu, ďakujem, že si pre mňa podstúpil všetko to ponižovanie a výsmech. Pripomeň mi prosím, akú veľkú cenu mám v tvojich očiach, keď ma budú ľudia urážať, alebo podceňovať.

Zdravas, Mária...

Štvrté tajomstvo bolestného ruženca:

Ježiš, ktorý pre nás kríž niesol

Pán Ježiš musel vyniesť kríž na kopec, kde ho naň pribili. Ten kríž bol ťažký a on bol veľmi unavený a zoslabnutý. Okolo boli ľudia, ktorí mu nadávali, ale aj takí, ktorí mu chceli pomôcť. Napríklad Šimon Cyrénsky, alebo Veronika.

Pane Ježišu, chcem trpezlivo niesť svoj kríž a byť tak v spojení s tebou. A v každom človeku, obzvlášť v trpiacom, chcem vidieť teba a pomáhať mu ako len budem vedieť. Prosím, pripomínaj mi často toto predsavzatie a daj mi silu ho uskutočňovať.

Zdravas, Mária...

Piate tajomstvo bolestného ruženca:

Ježiš, ktorý bol pre nás ukrižovaný

Pán Ježiš nás veľmi miloval. Tak veľmi, že dovolil, aby ho ľudia mučili, spôsobovali mu bolesť, nadávali mu, vysmievali sa mu a nakoniec ho zabili. A on im (aj nám) všetkým túži odpustiť. Preto zomrel, aby sme my mohli žiť. On nekonečne miluje každého človeka, aj toho najhoršieho.

Pane Ježišu, ďakujem, že si zomrel za mňa. Prosím ťa, odpusť mi moje hriechy. Pomôž mi milovať každého s kým sa stretávam a modliť sa aj za tých, ktorí mi ubližujú, pretože viem, že ty ich tiež miluješ.

Zdravas, Mária...

Záver bolestného ruženca:

Pane Ježišu, teraz sme sa modlili bolestný ruženec o tom, ako si trpel a zomrel na kríži, aby si nás vykúpil. Tak veľmi nás máš rád. Aj ja ťa ľúbim a nechcem už robiť hriechy, lebo pre hriechy si musel toľko trpieť. Chcem byť tvoje dobré dieťa vždy ochotné prejaviť ti lásku v druhom človeku.

Panna Mária, Matka Sedembolestná, oroduj za nás, aby sme vedeli prijať aj bolesť, keď je to potrebné.

Amen.

Slávnostný ruženec

Tajomstvá k preddesiatku slávnostného ruženca:

V prvej modlitbe Zdravas, Mária, prosíme Pána Ježiša, nech usporadúva naše myšlienky, aby sme správne zmýšľali o Bohu, o sebe, aj o druhých ľuďoch a aby sme svojou mysľou boli zjednotení s ním.

V druhom Zdravase prosíme, nech Pán Ježiš riadi naše slová aby sme vždy hovorili s láskou a svedčili o ňom všetkým ľuďom.

V treťom Zdravase prosíme Pána Ježiša, nech spravuje naše skutky, aby všetko, čo robíme, napomáhalo plniť Boží plán.

Prvé tajomstvo slávnostného ruženca:

Ježiš, ktorý slávne vstal z mŕtvych.

Ježiš vstal z mŕtvych. Bol mŕtvy, ľudia ho zabili. Ale premohol smrť a teraz žije. Ježiš žije! On je stále s nami a pomáha nám, aby sme mohli žiť v spoločenstve s ním a raz tiež vstať z mŕtvych.

Pane Ježišu, chcem žiť tak, aby každý videl, že si živý, že si so mnou a že miluješ každého človeka. Chcem, aby všetci ľudia raz vstali k večnému životu.

Zdravas, Mária...

Druhé tajomstvo slávnostného ruženca:

Ježiš, ktorý slávne vystúpil do neba

Pán Ježiš sa po vzkriesení 40 dní zjavoval svojim učeníkom. Potom sa vzniesol do neba a teraz "sedí na tróne po pravici Boha Otca". Ale to neznamená, že by bol od nás ďaleko. Naopak! Práve takto môže byť nablízku každému z nás. Prihovára sa nám a chce žiť v našom srdci. Veď on povedal: "Božie Kráľovstvo je medzi vami."

Pane Ježišu, ďakujem ti, že chceš byť stále so mnou. Prosím, pomáhaj mi, aby som ťa nevyháňal/a svojimi hriechmi a ľahostajnosťou.

Zdravas, Mária...

Tretie tajomstvo slávnostného ruženca:

Ježiš, ktorý nám zoslal Ducha Svätého.

Tretia božská osoba, Duch Svätý, je tu pre nás. Dáva nám múdrosť, rozumnosť, vedomosti a radí nám. Lebo chce, aby sme sa vedeli dobre rozhodovať, múdro hovoriť a aby sme sa všetkým, čo urobíme alebo povieme, stále viac približovali k nemu. Duch Svätý nám dodáva silu, zbožnosť a bázeň pred Bohom, aby sme sa dokázali vždy správne rozhodnúť a verne vykonať to, čo sme spoznali ako Božiu vôľu.

Duchu Svätý, prosím, príď do môjho srdca, naplň ho láskou a uč ma byť dobrým Božím dieťaťom.

Zdravas, Mária...

Štvrté tajomstvo slávnostného ruženca:

Ježiš, ktorý ťa, Panna, vzal do neba.

Panna Mária, naša dobrá matka, je v nebi. Nielen jej duša, ale aj jej neporušené telo. Keďže Mária ostala úplne čistá od akéhokoľvek hriechu, Pán Ježiš jej chcel dopriať najvyššiu česť, aby v predstihu okúsila to, čo je pripravené pre všetkých spravodlivých pri vzkriesení na konci sveta.

Svätá Mária, prosím, vypros nám mnoho milostí, aby sme sa čím viac pripodobňovali tebe v čistote srdca a v láske k Bohu i k ľuďom.

Zdravas, Mária...

Piate tajomstvo slávnostného ruženca:

Ježiš, ktorý ťa, Panna, v nebi korunoval.

Panna Mária je Kráľovnou anjelov a všetkých svätých. Ona je dokonale zjednotená s Božou vôľou a preto ju Boh obdaril veľkou slávou. Ochotne nám vyprosí mnohé milosti od svojho Syna, len sa nebojme a prosme ju o pomoc pri nasledovaní Krista aj pri prekonávaní ťažkostí v živote. Zasväťme Márii svoj život, urobme ju aj našou kráľovnou.

Kráľovná nebies, Panna Mária, oroduj za nás a za našich blízkych (môžeme menovať) teraz i v hodine smrti.

Zdravas, Mária...

Záver slávnostného ruženca:

Pane Ježišu, pomodlili sme sa slávnostný ruženec o tvojej sláve a o sláve, ktorú svojím svätým životom získala Panna Mária. Pomôž nám žiť tak, aby sme ťa aj my raz mohli v nebi oslavovať s anjelmi a so všetkými svätými.

Panna Mária, naša drahá Matka, oroduj za nás, aby sme boli hodní Kristových prisľúbení.

Amen.

Pod tvoju ochranu

sa utiekame, svätá Božia Rodička. Neodvracaj zrak od našich prosieb, pomôž nám v núdzi a z každého nebezpečenstva nás vysloboď, Ty, panna slávna a požehnaná.

Amen.

Veniec pre Mamičku

Svätý ruženec ukrýva v sebe veľkú múdrosť. Môžete si ju prečítať, keď budete čítať písmená v jednotlivých zrnkách ruženca postupne tak, ako by ste sa modlili. Kto nezahynie?